Choćebuz (ChP/SN). Platforma Dźěłanišća za serbske kubłanske wuwiwanje Choćebuz "ABC Sorbisch/Wendisch" za wuwučowacych je wot kónca januara online. Informaciju dóstali su šule, w kotrychž dźěći a młodostni serbšćinu wuknu, tydźeń do zymskich prózdnin. W cyłku je tři lěta trało, zo bychu format, financowanje, juristiske zapołoženje, struktura, wužiwanje a administracija zrjadowane byli. Ministerstwo za kubłanje, młodźinu a sport Braniborskeje kaž tež Statny šulski zarjad Choćebuz stej na projekće wobdźělenej byłoj.